પર્યાવરણના હીયરિંગ વખતે સરના અધિકારીઓએ અમને લેખિતમાં જવાબ આપેલો કે તેઓ પર્યાવરણની મંજૂરી અગાઉથી લઈ લેશે, પણ લીધી નહીં. અનેક પ્રશ્નો છતાં તેને નવેમ્બર ૨૦૧૪માં પર્યાવરણની પ્રાથમિક મંજૂરી મળી ગઈ. પણ તે ધોલેરા સરને નહીં પણ દિલ્હી-મુંબઈ ઈન્ડસ્ટ્રીયલ કૉરિડોરને મળી હોવાથી હવે સરના અધિકારીઓએ દિલ્હી – મુંબઈ ઈન્ડસ્ટ્રીયલ કૉરિડોરને મળેલી પર્યાવરણની મંજૂરી ધોલેરા સરના નામે ટ્રાન્સફર કરી આપવા અરજી કરી છે. જે તે વખતે મંજૂરીના રિપોર્ટમાં પર્યાવરણ મંત્રાલયે જણાવ્યું હતું કે આ પ્રાથમિક મંજૂરીની જાણ લાગતાવળગતા તમામને કરવી, વેબસાઈટ પર અને સ્થાનિક સમાચારપત્રોમાં આ બાબતે જાહેરાત કરવી, જે લોકોએ વ્યક્તિગત વાંધા લીધા હોય તેમને લેખિતમાં જાણ કરવી જેથી કોઈને વાંધો હોય તો તે ૯૦ દિવસમાં અપીલ કરી શકે. પણ આમાંની કોઈ કાર્યવાહી કરાઈ નહીં. હીયરિંગ વખતે જેમને પર્યાવરણની મંજૂરી મળી હોય તે સત્તામંડળના અધિકારીઓએ હાજર રહેવાનું હોય. અહીં પર્યાવરણની મંજૂરી દિલ્હી-મુંબઈ ઈન્ડસ્ટ્રીયલ કૉરિડોરને મળી હોવા છતાં તેમની જગ્યાએ સરના અધિકારીઓ હીયરિંગમાં હાજર રહેતા હતા. દિલ્હી મુંબઈ ઈન્ડસ્ટ્રીયલ કૉરિડોરના એક પણ અધિકારી હાજર નહોતા રહેતા.